**РАДНА ВЕРЗИЈА**

На основу члана 2. став 3. тачка 7) Закона о комуналним делатностима ("Службени гласник РС", број 88/11, 104/16 и 95/18), члана 20. став 1. тачка 2. члана 32. став 1. тачка 6) члана 86. став 4. Закона о локалној самоуправи ("Службени гласник РС", број 129/07, 83/14-др.закон, 101/16-др.закон и 47/18) члана 2.11а.11б. 11в. 11г. 11д.11ђ. 11е. 11ж. Уредбе о начину и условима за отпочињање обављања комуналних делатности (''Службени гласник РС'' број: 13/18, 66/18 и 5119) и члана 40. став 1. тачка 6) Статута општине Оџаци ("Службени лист општине Оџаци", број 02/19 ), Привремени орган општине Оџаци је, на \_\_\_\_\_\_\_седници\_\_\_\_\_\_\_\_\_\_\_\_\_.2020. године, донео је

**ОДЛУКУ О ЈАВНИМ ПАРКИРАЛИШТИМА**

I ОПШТЕ ОДРЕДБЕ

Члан 1.

Овом одлуком уређују се услови и начин организовања послова на уређивању, одржавању и коришћењу јавних паркиралишта и начин плаћања цене услуга за коришћење јавних паркиралишта.

Управљање, коришћење и одржавање

Члан 2.

Управљање јавним паркиралиштима је услуга одржавања јавних паркиралишта и простора за паркирање на обележеним местима (затворени и отворени простори), организација и вршење контроле и наплате паркирања, услуга уклањања непрописно паркираних, одбачених или остављених возила, премештање паркираних возила под условима прописаним овим и другим посебним законом, постављање уређаја којима се по налогу надлежног органа спречава одвожење возила, као и уклањање, премештање возила и постављање уређаја којима се спречава одвожење возила у случајевима предвиђеним посебном одлуком скупштине јединице локалне самоуправе којом се уређује начин обављања комуналне делатности управљања јавним паркиралиштима, као и вршење наплате ових услуга

Послове управљања, коришћења и одржавања јавних паркиралишта повериће се уговором на основу посебне одлуке Скупштине општине јавном предузећу, другом привредном друштву или предузетнику (у даљем тексту: Предузеће).

 Предузеће коме буду поберени послови из става 1. овог члана мора испуњавати минималне услове утврђене у члану 11а.11б.11в.11г.11д.11ђ.11е. 11ж за отпочињање обављања комуналне делатности управљање јавним паркиралиштима прописане Уредбом о начину и условима за отпочињање обављања комуналних делатности.

Појам јавног паркиралишта

Члан 3.

Јавна паркиралишта, у смислу ове одлуке су изграђене и опремљене површине јавне намене, односно друго грађевинско земљиште одређено за паркирање.

Стална, привремена и повремена паркиралишта

Члан 4.

Јавна паркиралишта према намени могу бити: стална, привремена и повремена.

Стална паркиралишта су посебно изграђене површине јавне намене за паркирање возила и јавне саобраћајне површине које су посебно одређене и обележене за паркирање возила.

Привремена паркиралишта су привремено уређене површине јавне намене, односно грађевинско земљиште, које су до привођења намени утврђеној урбанистичким планом, посебно одређене и обележене за паркирање возила.

Повремена паркиралишта су површине јавне намене, односно грађевинско земљиште у непосредној близини објеката у којима се одржавају спортске, културне, уметничке и друге приредбе и скупови, за време њиховог трајања, које су посебно одређене и обележене за паркирање возила.

Решење о одређивању сталних, привремених и повремених паркиралишта доноси Општинско веће на предлог надлежног одељења Општинске управе (у даљем тексту: Одељење) и по захтеву правних и физичких лица.

Општа и посебна паркиралишта

Члан 5.

Јавна паркиралишта, с обзиром да ли се врши наплата за коришћење, могу да буду:

1. општа паркиралишта, за чије коришћење се не плаћа цена паркирања,

2. посебна паркиралишта, за чије коришћење се плаћа цена паркирања.

Врста возила

Члан 6.

Јавна паркиралишта, с обзиром на врсту возила, могу да буду одређена за паркирање:

1. путничких возила;

2. аутобуса;

3. теретних возила;

4. бицикала, мотоцикала, мопеда, трицикала и четвороцикала;

5. прикључних возила.

Јавна паркиралишта могу да буду одређена и за паркирање различитих врста возила из става 1. овог члана.

Посебна паркиралишта

Члан 7.

Општинско веће одређује посебним актом јавна паркиралишта за чије коришћење се плаћа цена паркирања (посебна паркиралишта) на предлог надлежног Одељења.

Обележавање

Члан 8.

Јавна паркиралишта обележавају се саобраћајном сигнализацијом у складу са прописима о безбедности саобраћаја.

Посебна паркиралишта, поред саобраћајне сигнализације, морају да имају на видном месту истакнуто обавештење које садржи: ознаку зоне, врсте возила, цену паркирања, као и назнаку дозвољеног времена паркирања.

Обележавање јавних паркиралишта врши се према саобраћајно-техничкој документацији, коју израђује Одељење у складу са посебном одлуком.

Евиденција о саобраћајној сигнализацији

Члан 9.

Одељење је дужно да води евиденцију о саобраћајној сигнализацији на јавним паркиралиштима.

II ОДРЖАВАЊЕ И КОРИШЋЕЊЕ ЈАВНИХ ПАРКИРАЛИШТА

Дужности Предузећа

Члан 10.

Предузеће је дужно да уређује, одржава, опрема и обележава јавна паркиралишта.

Средства за обављање послова из става 1. овог члана обезбеђују се из наплате цене паркирања.

Члан 11.

Предузеће је дужно да јавна паркиралишта непрекидно одржава чистим и уредним.

Предузеће је дужно да води евиденцију о јавним паркиралиштима у складу са актом из члана 7. ове Одлуке.

Корисник јавног паркиралишта

Члан 12.

Корисником јавног паркиралишта у смислу ове Одлуке сматра се возач, односно власник возила (у даљем тексту: корисник).

Корисник је дужан да користи јавно паркиралиште у складу са саобраћајном сигнализацијом и ознакама из члана 8. став 2. ове Одлуке.

Паркинг места за особе са инвалидитетом

Члан 13.

Одељење је дужно да на јавним паркиралиштима одреди и обележи паркинг места за особе са инвалидитетом.

Паркинг места за особе са инвалидитетом могу да користе лица која својим актом одреди одељење Општинске управе надлежно за социјалну заштиту.

Лицима са инвалидитетом Предузеће издаје налепницу за означавање возила, на основу решења надлежног органа из става 2. овог члана.

III НАЧИН ПЛАЋАЊА ЦЕНЕ ПАРКИРАЊА

Члан 14.

Наплату цене за паркирање на посебним паркиралиштима врши Предузеће.

Наплата цене паркирања врши се путем паркинг карти.

Цена паркирања

Члан 15.

За коришћење посебног паркиралишта корисник је дужан да Предузећу плати цену паркирања, у зависности од времена коришћења паркинг места и зоне у којој се паркиралиште налази.

Цена из става 1. овог члана утврђује се ценовником Предузећа, на који претходну сагласност даје Општинско веће.

Ценовником из претходног става, може се предвидети издавање паркинг карте на сат, дневне паркинг карте, месечне, полугодишње и годишње паркинг карате.

Повлашћени корисници

Члан 16.

Поједини корисници могу користити паркиралишта као повлашћени корисници, уколико се иста налазе у непосредној близини њиховог стана или пословног простора.

Повлашћеним корисницима из претходног става Предузеће издаје повлашћену паркинг карту, која се може користити искључиво за возило за које је издата.

Основ за издавање паркинг карте, цену, као и време коришћења одређује Предузеће уз сагласност Општинског већа.

Дужности корисника и ослобађање од плаћања

Члан 17.

Корисник је дужан да:

1. плати цену паркирања у складу са ценовником услуга из члана 15. ове Одлуке;

2. користи паркинг место у складу са постављеном сигнализацијом.

Од плаћања цене за паркирање ослобођена су возила:

1. особа са инвалидитетом на посебним паркиралиштима који на возилу имају видно истакнуту налепницу;

2. јавних предузећа чији је оснивач општина Оџаци, хитне медицинске помоћи, полиције, војске, ватрогасних и возила инспекције када у току интервентних акција користе посебна паркиралишта.

Паркинг карта

Члан 18.

Куповином паркинг карте, корисник стиче право коришћења паркинг места и прихвата прописане услове за коришћење посебног паркиралишта.

Корисник је дужан да истакне паркинг карту са унутрашње стране предњег ветробранског стакла возила.

Дневна паркинг карта

Члан 19.

Корисник паркинг места који није платио паркинг карту за коришћење паркинг места унапред, или настави да користи паркинг место након истека времена за које је платио цену коришћења унапред, сматра се да се определио за плаћање цене дневне паркинг карте из члана 15. став 3. ове Одлуке.

Дневна паркинг карта, из става 1. овог члана важи од тренутка издавања налога за плаћања посебне паркинг карте, наредна 24 часа (до истека сатнице када му је посебна паркинг карта издата претходног дана).

Налог за плаћање дневне паркинг карте издаје контролор и уручује га кориснику.

Када контролор није у могућности да уручи налог кориснику, причвршћује га на предње ветробранско стакло на возилу.

Достављање налога за плаћање дневне паркинг карте, на начин из става 4. овог члана сматра се уредним и доцније оштећење или уништење налога нема утицаја на ваљаност достављања и не одлаже обавезу плаћања дневне паркинг карте.

Сматра се да је корисник паркиралишта поступио по примљеном налогу, ако је платио дневну паркинг карту у року од 8 дана од дана издавања, на начин назначен у налогу.

Ако корисник не плати дневну паркинг карту, у року из става 6. овог члана, дужан је да осим износа цене дневне паркинг карте, плати и стварне трошкове Предузећу и законску затезну камату, на шта ће у налогу бити упозорен.

Уколико корисник паркиралишта не изврши плаћање по издатом налогу за плаћање дневне паркинг карте у року од 8 дана, биће му уручена опомена за плаћање дневне паркинг карте на кућну адресу, са трошковима опомене, које је дужа платити у року од 5 дана од дана уручења опомене.

Уколико корисник не поступи у складу са ставом 8. овог члана Предузеће ће покренути поступак наплате потраживања.

Чување возила и одговорност за оштећење

Члан 20.

Предузеће нема обавезу чувања возила и не сноси одговорност за оштећење или крађу возила или нестанак ствари из возила на јавном паркиралишту.

Контрола наплате и коришћења јавног паркиралишта

Члан 21.

Контролу наплате и коришћења јавног паркиралишта врши овлашћени радник Предузећа (у даљем тексту: контролор).

Контролор има службену легитимацију и носи службено одело.

Изглед легитимације и службеног одела контролора утврђује Предузеће посебним актом уз претходну сагласност Општинског већа.

IV ЗАБРАНЕ

Забрањене радње

Члан 22.

На јавним паркиралиштима забрањено је:

1. паркирање возила супротно саобраћајној сигнализацији и ознакама из члана 8. став 2. ове Одлуке, као и на други начин ометање коришћења јавних паркиралишта;

2. паркирање нерегистрованих возила;

3. паркирање возила дуже од времена предвиђеног за паркирање;

4. стављање одбаченог или хаварисаног возила;

5. остављање прикључног возила без сопственог погона;

6. остављање пловних објеката, других ствари и предмета, као и коришћење паркиралишта на начин супротан намени;

7. постављање ограде или сличне препреке на паркинг месту, или ометање паркирања других возила;

8. самовласно уређење резервисаног паркинг места;

9. прање и поправка возила или на други начин коришћење јавних паркиралишта супротно њиховој намени;

10. друге радње које доводе до прљања, оштећења или уништења јавног паркиралишта.

Паркирање и заустављање возила

Члан 23.

Забрањено је паркирање и заустављање возила:

1. на дечијим игралиштима, спортским теренима и другим местима намењеним за рекреацију;

2. испред пешачких улаза у стамбене зграде;

3. на начин да се омета коришћење комуналних уређаја и објеката;

4. на местима где је онемогућен приступ посудама за одлагање смећа;

5. на парковима, трговима, шеталиштима и свим зеленим површинама.

V НАДЗОР

Члан 24.

Инспекцијски надзор над спровођењем ове Одлуке врши Одељење за инспекцијске послове и заштиту животне средине преко комуналног инспектора.

VI КАЗНЕНЕ ОДРЕДБЕ

Прекршаји Предузећа

Члан 25.

Новчаном казном у износу од 150.000,00 динара казниће се Предузеће ако учини прекршај из члана 10. став 1. и члана 11. ове Одлуке.

За прекршај из става 1. овог члана казниће се и одговорно лице у Предузећу новчаном казном у износу од 15.000,00 динара.

Прекршаји правног лица

Члан 26.

Новчаном казном у износу од 150.000,00 динара казниће се правно лице ако учини прекршај из члана 22. и 23. ове Одлуке.

За прекршај из става 1. овог члана казниће се и одговорно лице у правном лицу новчаном казном у износу од 15.000,00 динара.

Прекршаји предузетника

Члан 27.

Новчаном казном у износу од 75.000,00 динара казниће се предузетник ако учини прекршај из члана 22. и 23. ове Одлуке.

Прекршаји физичког лица

Члан 28.

Новчаном казном у износу од 25.000,00 динара казниће се физичко лице ако учини прекршај из члана 22. и 23. ове Одлуке.

VII ЗАВРШНЕ ОДРЕДБЕ

Члан 29.

Ступањем на снагу ове Одлуке престаје да важи Одлука о јавним паркиралиштима и паркирању („Службени лист општине Оџаци“, број: 18/2008).

Члан 30.

Ова Одлука ступа на снагу осмог дана од дана објављивања у „Службеном листу општине Оџаци“.

**ПРИВРЕМЕНИ ОРГАН ОПШТИНЕ ОЏАЦИ**

Број:

Дана:

ОЏАЦИ

 ПРЕДСЕДНИК ПРИВРЕМЕНОГ ОРГАНА